থাইল্যান্ডে হিন্দুধর্ম

হিন্দুধর্ম থাইল্যান্ডে একটি সংখ্যালঘু ধর্ম। ২০২০ সালের হিসাব অনুযায়ী, দেশটির জনসংখ্যার ২৯,৯০০ জন (০.০৪%) হিন্দুধর্ম অনুসরণ করে। বৌদ্ধ সংখ্যাগরিষ্ঠ দেশ হওয়া সত্ত্বেও, থাইল্যান্ডে হিন্দুধর্মের শক্তিশালী প্রভাব আছে। থাই হিন্দুদের বেশিরভাগই ব্যাংকক, চোনবুরি এবং ফুকেট-এ বসবাস করে। রামাকিয়েন (রামায়ণের থাই সংস্করণ) দেশটির জাতীয় মহাকাব্য হিসেবে স্বীকৃত।

## ইতিহাস

থাই সংস্কৃতি ও প্রতীকবাদের অনেক উপাদানে হিন্দু প্রভাব দেখা যায়। দক্ষিণ-পূর্ব এশিয়া, যার মধ্যে বর্তমান থাইল্যান্ডও অন্তর্ভুক্ত, ২০০০ বছরেরও বেশি সময় ধরে ভারতের মাধ্যমে হিন্দুধর্মের সংস্পর্শে ছিল।

খ্রিস্টপূর্ব ৬ষ্ঠ শতক থেকে শুরু হয়ে আধুনিক যুগ পর্যন্ত দক্ষিণ-পূর্ব এশিয়ায় ভারতীয়দের বসতি স্থাপনচলেছে, যা বিভিন্ন আর্থ-সামাজিক ও রাজনৈতিক কারণ দ্বারা প্রভাবিত। ১৮০০-র দশকের শেষের দিকে তামিল এবং গুজরাটি অভিবাসীরা থাইল্যান্ডে এসেছিলেন, তাঁরা রত্ন ও বস্ত্রশিল্পে কাজ করতেন। এরপর ১৮৯০-এর দশকে পাঞ্জাব থেকে শিখ ও হিন্দুদের একটি বড় অংশ সেখানে অভিবাসী হন।

জনপ্রিয় থাই মহাকাব্য রামাকিয়েন বৌদ্ধ দশরত জাতকের ওপর ভিত্তি করে তৈরি হয়েছে, যা মূলত হিন্দু মহাকাব্য রামায়ণের একটি থাই সংস্করণ। থাইল্যান্ডের জাতীয় প্রতীক হলো গরুড়, ভারতীয় পুরাকহিনী অবলম্বনে গরুড় হল বিষ্ণুর 'বাহন'। ব্যাংককের কাছের শহর আয়ুত্তায়ার নামকরণ হয়েছে ভারতে রামের জন্মস্থান অযোধ্যার নাম অনুসারে। হিন্দুধর্ম থেকে আসা অসংখ্য আচার-অনুষ্ঠান থাইল্যান্ডের সংস্কৃতিতে টিকে আছে। যেমন, পবিত্র সুতা ব্যবহার করা এবং শঙ্খের মাধ্যমে জল ঢালার মতো রীতিগুলো আজও প্রচলিত।

এছাড়াও, অনেক থাই হিন্দু-বৌদ্ধ দেব-দেবীকে পূজা করেন। এর মধ্যে উল্লেখযোগ্য হলো বিখ্যাত এরাওয়ান শ্রাইনে (Erawan Shrine) ব্রহ্মার পূজা এবং গণেশ, ইন্দ্র ও শিবের মূর্তি। মন্দিরের দেওয়ালের ভাস্কর্যগুলোতেও এর প্রমাণ মেলে। যেমন, ১২ শতাব্দীর প্রাসাত সিখোরাফুম মন্দিরে, যা সুরিনের (থাইল্যান্ড) কাছে অবস্থিত, সেখানে শিবের নৃত্যের চিত্র দেখা যায়, আর তার চারপাশে পার্বতী, বিষ্ণু, ব্রহ্মা এবং গণেশের ছোট ছোট ছবি খোদাই করা আছে।

ব্যাংককে অবস্থিত দেবাস্থান একটি প্রাচীন হিন্দু মন্দির, ১৭৮৪ সালে রাজা প্রথম রাম এই মন্দির স্থাপন করেছিলেন। এই মন্দিরটি থাইল্যান্ডের হিন্দুদের প্রধান কেন্দ্র হিসেবে পরিচিত। রাজকীয় দরবারের ব্রাহ্মণরা এই মন্দিরের দেখভাল করেন এবং প্রতি বছর বেশ কিছু রাজকীয় অনুষ্ঠান এখানে সম্পন্ন হয়।

দেবাস্থান শুধু একটি পূজার স্থানই নয়, এটি থাই রাজতন্ত্রের সাথে হিন্দুধর্মের ঐতিহাসিক যোগসূত্রের একটি জীবন্ত প্রমাণ। এখানকার ব্রাহ্মণরা ঐতিহ্যবাহী আচার-অনুষ্ঠান পালনের মাধ্যমে থাইল্যান্ডের সংস্কৃতি ও ধর্মীয় জীবনে গুরুত্বপূর্ণ ভূমিকা রাখেন।

থাইল্যান্ডের বড় শহরগুলোতে ১৯৩৫ সাল পর্যন্ত প্রতি বছর 'ত্রিয়াম্পাভাই-ত্রিপাভাই' নামে একটি বার্ষিক জায়ান্ট সুইং (এক ধরনের বিশাল দোলনা) উৎসব অনুষ্ঠিত হতো। নিরাপত্তার কারণে এটি পরে বাতিল করা হয়। অনুষ্ঠানটির নামটি দুটি তামিল হিন্দু মন্ত্র—'তিরুভেম্পাভাই' এবং 'তিরুপাভাই' —থেকে এসেছে। জানা যায়, এই অনুষ্ঠানে এবং থাই রাজার রাজ্যাভিষেক অনুষ্ঠানে 'তিরুভেম্পাভাই' থেকে তামিল স্তোত্র—"পোয়েট প্রাতু সিভালাই" ("শিবের ঘরের দরজা খুলছে")—পাঠ করা হত। টি.পি. মীনাক্ষীসুন্দরমের মতে, উৎসবের নাম দেখেই বোঝা যায় যে তিরুপাভাইও (Thiruppavai) হয়তো এই অনুষ্ঠানে পাঠ করা হতো। ---
এই দোলনার অনুষ্ঠানটি একটি কিংবদন্তি তুলে ধরেছিল, যেখানে দেখানো হয়েছিল কীভাবে দেবতারা পৃথিবী সৃষ্টি করেছেন। দোকানগুলোর বাইরে, বিশেষ করে শহর ও গ্রামের দিকে, নাং কওয়াক-এর মূর্তি দেখা যায়। তিনি হলেন ধন, সৌভাগ্য ও সমৃদ্ধির দেবী (যা লক্ষ্মীরই একটি রূপ)।

অভিজাত শ্রেণি এবং রাজপরিবার প্রায়শই ব্রাহ্মণদের দিয়ে শেষকৃত্য এবং রাষ্ট্রীয় অনুষ্ঠান, যেমন রাজকীয় লাঙ্গল চালানো উৎসব (Royal Ploughing Ceremony) সম্পন্ন করান, যাতে ভালো ফসল নিশ্চিত হয়। এটা বলা যায় যে, থাইল্যান্ডে হিন্দুধর্মের গুরুত্ব অস্বীকার করার উপায় নেই, যদিও এর অনেক আচার-অনুষ্ঠান বৌদ্ধধর্মের সঙ্গে মিশে গেছে।

## থাইল্যান্ডে বিষ্ণু ভাস্কর্যের খোঁজে
### থাইল্যান্ডে আবিষ্কৃত প্রাচীনতম বিষ্ণু ভাস্কর্য

থাইল্যান্ডের দক্ষিণ ও মধ্যাঞ্চল সম্ভবত দক্ষিণ-পূর্ব এশিয়ার প্রাচীনতম স্থান, যেখানে বৈষ্ণব ধর্ম বিস্তার লাভ করেছিল। শুরুর দিকের সময়ে এখানে বিষ্ণুর বেশ কিছু ভাস্কর্য আবিষ্কৃত হয়েছে। মানুষের আকারের চেয়ে ছোট এই ভাস্কর্যগুলো শৈলীর দিক থেকে ভারতের মথুরা ও অমরাবতী শিল্পকলার সাথে তুলনীয়।

### মধ্য থাইল্যান্ড থেকে প্রাপ্ত বিষ্ণু ভাস্কর্যের দ্বিতীয় পর্যায়, ৭ম-৮ম খ্রিস্টাব্দ

মধ্য থাইল্যান্ডের শ্রী মাহোসোট থেকে একটি মানুষের সমান উঁচু বিষ্ণুর মূর্তি পাওয়া গেছে। এই মূর্তিটি বিষ্ণু ভাস্কর্যের দ্বিতীয় পর্যায়ের, আর এর ওপর পল্লবদের প্রভাব দেখা যায়। মূর্তিটিতে বিষ্ণু একটি সাধারণ চোঙার মতো মুকুট আর পরনে পোশাক। এই মূর্তির কাজের ধরণ দক্ষিণ থাইল্যান্ডে পাওয়া মূর্তিগুলোর মতোই।

### শ্রী থেপে আবিষ্কৃত বিষ্ণু ও কৃষ্ণের ভাস্কর্য
 শ্রী থেপ দ্বারাবতী সংস্কৃতির অন্যতম গুরুত্বপূর্ণ কেন্দ্র। মধ্য থাইল্যান্ডের অন্যতম গুরুত্বপূর্ণ দ্বারাবতী শহর হলো শ্রী থেপ। এই জায়গা থেকে বৈষ্ণব ধর্মের বেশ কিছু পাথরের ভাস্কর্য পাওয়া গেছে। এদের মধ্যে বিষ্ণু এবং কৃষ্ণই সবচেয়ে বেশি দেখা যায়। বিষ্ণুর মূর্তিগুলো ত্রিভঙ্গ ভঙ্গিমায় (অর্থাৎ শরীরের তিনটি অংশে বাঁকানো অবস্থায়) দাঁড়িয়ে থাকে, আর কৃষ্ণকে তাঁর বাঁ হাতে গোবর্ধন পর্বত তুলে ধরে আছে।

### ১৪শ শতাব্দীর চার-হাত বিশিষ্ট বিষ্ণু ভাস্কর্য

১৩শ খ্রিস্টাব্দের পর, যখন থাইরা থেরবাদ বৌদ্ধধর্মে ধর্মান্তরিত হয়, তখন রাজারা নিজেদের বিষ্ণুর অবতার বলে দাবি করার চেষ্টা করেছিলেন। সুখোথাই রাজপরিবারের ব্যক্তিগত পূজার জন্য বিষ্ণুর একটি ব্রোঞ্জের মূর্তি তৈরি করা হয়েছিল। এই মূর্তিটির হাসি ছিল শান্ত ও প্রসন্ন, যা সুখোথাই বুদ্ধ মূর্তির মতোই দেখতে।

## থাইল্যান্ডে শৈবধর্মের অনুসন্ধান

শিব হলেন মহাবিশ্ব ও পাপের বিনাশের শক্তিশালী দেবতা। শৈবধর্ম, যার উৎপত্তি দক্ষিণ ভারতে, তা ৬ষ্ঠ থেকে ১০ম খ্রিস্টাব্দের মধ্যে থাইল্যান্ডের দক্ষিণ ও মধ্যাঞ্চলে ছড়িয়ে পড়েছিল।

ভগবান শিব বিভিন্ন রূপে প্রকাশিত হন। এর মধ্যে সবচেয়ে জনপ্রিয় রূপটি হলো লিঙ্গ, যা রতিক্রীয়ারত পুরুষাঙ্গের আকৃতি। হিন্দু চিন্তাধারা অনুযায়ী, এটি পুরুষ ও নারী শক্তির মিলনের প্রতীক, যা সমগ্র মহাবিশ্ব সৃষ্টি করেছে।

দক্ষিণ থাইল্যান্ডে শিবলিঙ্গের বিভিন্ন রূপ পাওয়া গেছে। এর মধ্যে একটিতে ভগবান শিবের মুখাবয়ব খোদাই করা আছে। এটিকে মুখ লিঙ্গ বলা হয়। একইভাবে, এই অঞ্চলের একটি গুহায় একজন সন্ন্যাসীর ব্যক্তিগত সংগ্রহ থেকে একটি সোনার লিঙ্গ আবিষ্কৃত হয়েছে। এছাড়াও, স্বয়ম্ভূলিঙ্গম নামে পরিচিত লিঙ্গ আকৃতির একটি পাথরও পাওয়া গেছে।

## থাইল্যান্ডের ব্রাহ্মণ সম্প্রদায়

থাইল্যান্ডে দুটি জাতিগত থাই ব্রাহ্মণ সম্প্রদায় রয়েছে - ব্রাহ্ম লুয়াং (রাজকীয় ব্রাহ্মণ) এবং ব্রাহ্ম চাও বান (সাধারণ ব্রাহ্মণ)। জাতিগতভাবে এই সব থাই ব্রাহ্মণরা বৌদ্ধ ধর্মাবলম্বী হলেও, তারা এখনও হিন্দু দেব-দেবী পূজা করেন। ব্রাহ্ম লুয়াং (রাজকীয় ব্রাহ্মণরা) মূলত থাই রাজার বিভিন্ন রাজকীয় অনুষ্ঠান পরিচালনা করেন, যার মধ্যে রাজার অভিষেকও অন্তর্ভুক্ত। তারা থাইল্যান্ডের ব্রাহ্মণদের দীর্ঘ পারিবারিক বংশধারার অংশ, এরা বেশীরভাগই তামিলনাড়ু থেকে এসেছেন। অন্যদিকে, সাধারণ ব্রাহ্মণরা হলেন সেই গোত্রের ব্রাহ্মণ, যারা পুরোহিত বংশের অন্তর্ভুক্ত নন। সাধারণত, এই ব্রাহ্মণদের আচার-অনুষ্ঠান ও ধর্মীয় ক্রিয়াকর্ম সম্পর্কে জ্ঞান কম থাকে। এছাড়া, সম্প্রতি ভারত থেকে থাইল্যান্ডে অভিবাসিত ভারতীয় ব্রাহ্মণরাও রয়েছেন।

একসময় দক্ষিণ-পূর্ব এশিয়ার অন্যান্য দেশেও ব্রাহ্মণরা রাজকীয় অনুষ্ঠান পরিচালনা করতেন। খমের রুজদের পতনের পর কম্বোডিয়ায় এই আচার-অনুষ্ঠানগুলো আবার চালু করা হয়েছে। মিয়ানমারে রাজতন্ত্র বিলুপ্ত হওয়ায় সেখানকার ব্রাহ্মণরা তাদের ভূমিকা হারিয়েছেন।

ইতিহাসবিদ দামরং রাজানুভাব তিন ধরনের ব্রাহ্মণের কথা উল্লেখ করেছেন: নখোঁন সি থাম্মারাত থেকে আসা ব্রাহ্মণরা, ফাত্থালুং থেকে আসা ব্রাহ্মণরা, এরা কম্বোডিয়া থেকে এসেছিলেন।

## ভারতীয় হিন্দু

বেশ কয়েকজন পশ্চিমা পর্যটকের বর্ণনায় সুখোথাই ও আয়ুত্তায়া যুগে থাই রাজদরবারে উল্লেখযোগ্য সংখ্যক ভারতীয়দের উপস্থিতির প্রমাণ পাওয়া যায়। তবে, বেশিরভাগ আধুনিক ভারতীয় ১৯২০ সালের পর এবং ১৯ শতকের প্রথমার্ধে থাইল্যান্ডে এসেছিলেন।

ব্যাংককের মারিয়াম্মান মন্দির হলো প্রথম মন্দির যা দক্ষিণ ভারতীয় স্থাপত্যশৈলীতে নির্মিত হয়েছিল। এটি ১৮৭৯ সালে বৈথি পাডায়াচি নামে একজন তামিল হিন্দু অভিবাসী নির্মাণ করেন।

## ব্যাংককের প্রধান হিন্দু মন্দির ও উপাসনালয়

File:Devasathan Bangkok (2021).jpg|The front gate of the Devasathan built in 1784, the official center of Hinduism in Bangkok
File:Prasat Phnom Rung-032.jpg|The Lingam at Phanom Rung in Buriram, showing remnants of the Khmer Empire in Thailand.
File:Sri Maha Mariamman Koyil Bangkok (Wat Khaek Silom) 2019 03.jpg|Mariamman Temple, Bangkok in Bangrak, Bangkok was built in 1879.
File:Lopbsanpkan0306a.jpg|San Phra Kan is a shrine which was dedicated to Hindu God Vishnu in Lop Buri.
File:Bronze Ganesh, the largest in the world. - panoramio.jpg|Bronze statue of Ganesha at the Khlong Khuean Ganesh International Park, Khlong Khuean, Chachoengsao.


## তথ্যসূত্র


## বহিঃসংযোগ

বিষয়শ্রেণী:থাইল্যান্ডে হিন্দুধর্ম
বিষয়শ্রেণী:দেশ অনুযায়ী হিন্দুধর্ম
বিষয়শ্রেণী:দক্ষিণ-পূর্ব এশিয়ায় হিন্দুধর্ম
বিষয়শ্রেণী:থাইল্যান্ডে ধর্ম